₹80/किलो टमाटर बेच रही सरकार; पाकिस्तान में 150 साल पुराना मंदिर तोड़ा
Dainik Bhaskar Morning News and Latest Headlines; Here are today's top stories for you On Dainik Bhaskar.बेंगलुरु में विपक्षी दलों की बैठक, दिल्ली में यमुना का जलस्तर घटा, पाकिस्तान में 150 साल पुराना मंदिर तोड़ा, 20 साल के कार्लोस अल्कारेज 36 साल के जोकोविच को हराकर विम्बलडन जीता
नमस्कार, 
कल की बड़ी खबर दिल्ली में बाढ़ की रही। एक खबर आम आदमी पार्टी की उस शर्त से जुड़ी रही, जिसे कांग्रेस ने मान लिया है। कांग्रेस का AAP को समर्थन देने असर 20 जुलाई से शुरू हो रहे संसद के मानसून सत्र में दिखेगा।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. केंद्र के अध्यादेश पर AAP के साथ कांग्रेस; AAP बोली- विपक्ष की मीटिंग में शामिल होंगे
कांग्रेस ने दिल्ली में अफसरों के ट्रांसफर-पोस्टिंग को लेकर लाए केंद्र के अध्यादेश के खिलाफ आम आदमी पार्टी का समर्थन किया है। केंद्र सरकार संसद के मानसून सत्र में अध्यादेश से जुड़ा बिल पेश करने वाली है। अरविंद केजरीवाल इसके खिलाफ विपक्ष का समर्थन जुटा रहे हैं। कांग्रेस का साथ मिलने के बाद AAP ने तय किया कि वो बेंगलुरु में विपक्ष की बैठक में शामिल होगी।
ये खबर अहम क्यों है: इससे पहले 23 जून को पटना में विपक्षी दलों की बैठक में AAP समेत 17 दल शामिल हुए थे। केजरीवाल मीटिंग के बाद हुई जॉइंट प्रेस कॉन्फ्रेंस में शामिल होने की बजाय दिल्ली निकल गए थे। फिर AAP ने बयान जारी किया था कि कांग्रेस ने अगर अध्यादेश पर हमारा समर्थन नहीं किया तो हम विपक्ष की ऐसी किसी भी बैठक में नहीं जाएंगे, जिसमें कांग्रेस शामिल होगी। अध्यादेश के खिलाफ AAP सरकार की याचिका पर आज सुप्रीम कोर्ट में सुनवाई होनी है।
पूरी खबर यहां पढ़ें...
2. अजित पवार मंत्रियों के साथ शरद पवार से मिले; प्रफुल्ल बोले- हमने पैर पकड़कर उनका आशीर्वाद लिया
महाराष्ट्र के डिप्टी CM अजित पवार और उनके गुट के मंत्रियों ने NCP से बगावत के 14 दिन बाद शरद पवार से मुलाकात की। अजित गुट के नेता प्रफुल्ल पटेल ने कहा कि हमने पैर पकड़कर शरद पवार जी का आशीर्वाद लिया। उन्होंने कोई भी प्रतिक्रिया नहीं दी। हां, शांत होकर हमारी बातें सुनीं।
ये खबर अहम क्यों है: एकनाथ शिंदे सरकार में शामिल होने के बाद शरद पवार और अजित पवार के नेतृत्व वाले गुटों की यह पहली मुलाकात थी। NCP के संस्थापक शरद पवार ने उन 9 विधायकों को निलंबित करने की मांग की है। जिन्होंने अजित पवार का समर्थन किया और शिंदे-फडणवीस सरकार में मंत्री पद की शपथ ली है।
पूरी खबर यहां पढ़ें...
3. दिल्ली में यमुना का जलस्तर घटा; केजरीवाल का ऐलान- हर बाढ़ पीड़ित परिवार को 10 हजार रुपए देंगे
दिल्ली में 5 दिन बाद यमुना का जलस्तर खतरे के निशान से नीचे आ गया है। CM केजरीवाल ने हर बाढ़ पीड़ित परिवार को 10 हजार रुपए की आर्थिक मदद देने का ऐलान किया है। जलस्तर बढ़ने के बाद राजधानी के 3 वाटर ट्रीटमेंट प्लांट गुरुवार से बंद थे, जिन्हें फिर से चालू कर दिया गया है। LG ऑफिस ने आरोप लगाया है कि फ्लड कंट्रोल कमेटी की 2 साल से मीटिंग नहीं हुई है। इसके जवाब में आम आदमी ने कहा कि ये मीटिंग 6 जुलाई को हो गई थी।
ये खबर अहम क्यों है: राजधानी में इससे पहले ऐसी बाढ़ 1978 में आई थी, लेकिन उस समय शहर की जनसंख्या सिर्फ 30 लाख थी। आज ये करीब 2 करोड़ है। साथ ही नदी के किनारे रिहायशी इमारतें और नई बस्तियां बस गई हैं। ऐसे में यमुना से सटे इलाके में रहने वाले 25 हजार से ज्यादा लोगों को घर छोड़ कर शेल्टर होम में शरण लेना पड़ा है।
पूरी खबर यहां पढ़ें...
4. देशभर में ₹80/किलो टमाटर बेच रही सरकार; दिल्ली-NCR समेत कई शहरों में बिक्री जारी
केंद्र सरकार ने लोगों को राहत देने के लिए 80 रुपए प्रति किलो की दर से टमाटर बेचना शुरू किया है। ये बिक्री नेशनल कंज्यूमर कोऑपरेटिव फेडरेशन ने शुरू की है। शुरुआत दिल्ली, नोएडा, लखनऊ, कानपुर, वाराणसी, पटना, मुजफ्फरपुर और आरा से हुई है। आज से देश के बाकी शहरों में भी सस्ते टमाटर बेचे जाएंगे।
ये खबर अहम क्यों है: टमाटर की बढ़ती कीमतों पर काबू पाने के लिए केंद्र सरकार आंध्र प्रदेश, कर्नाटक और महाराष्ट्र से टमाटर खरीद रही है। देश के 60% टमाटर का उत्पादन दक्षिणी और पश्चिमी क्षेत्रों में होता है। महाराष्ट्र और मध्यप्रदेश से जल्द ही नई फसल आने की उम्मीद है। जिससे आने वाले समय में कीमतें घट सकती हैं।
पूरी खबर यहां पढ़ें...
5. पाकिस्तान के सिंध में 150 साल पुराना मंदिर तोड़ा; दूसरे मंदिर पर रॉकेट लॉन्चर से हमला
पाकिस्तान के सिंध प्रांत में दो मंदिरों में तोड़फोड़ हुई। कराची में 150 साल पुराना मरी माता मंदिर तोड़ दिया गया। मंदिर को बुलडोजर से गिराए जाने के दौरान भारी संख्या में पुलिस मौजूद थी। आरोप है कि मंदिर की जमीन एक शॉपिंग प्लाजा प्रमोटर को 7 करोड़ रुपए में बेची गई है। वही सिंध के काशमोर में एक हिंदू मंदिर पर रॉकेट लॉन्चर से हमला किया गया।
ये खबर अहम क्यों है: कराची में जिस मंदिर को तोड़ा गया है, वहां पिछले साल जून में देवी-देवताओं की प्रतिमाएं तोड़ी गई थीं। ऑल पाकिस्तान हिंदू राइट्स मूवमेंट के मुताबिक, बंटवारे के वक्त पाकिस्तान में 428 बड़े मंदिर थे। धीरे-धीरे इनकी जमीनों पर कब्जा कर लिया गया और वहां दुकान, रेस्टोरेंट, होटल्स, दफ्तर, सरकारी स्कूल या फिर मदरसे खोल दिए गए। आज यहां सिर्फ 20 बड़े मंदिर बचे हैं।
पूरी खबर यहां पढ़ें...
6. नड्डा बोले- गहलोत कॉन्ट्रैक्ट पर हैं, पायलट सब-कॉन्ट्रैक्ट पर; गहलोत को नवंबर में घर बैठाना है
भाजपा अध्यक्ष जेपी नड्डा ने जयपुर में 'नहीं सहेगा राजस्थान' कैंपेन को लॉन्च किया। उन्होंने कहा- गहलोत के परिवार के लोग हजारों करोड़ के टेंडर ले रहे हैं। कांग्रेस मां, बेटे और बेटी की पार्टी है। गहलोत तो कॉन्ट्रैक्ट पर हैं। सचिन तो सब-कॉन्ट्रैक्ट पर हैं। गहलोत को हमें नवंबर में घर बैठाना है।
ये खबर अहम क्यों है: भाजपा 'नहीं सहेगा राजस्थान' के तहत अगले 15 दिन आक्रामक तरीके से गहलोत सरकार के खिलाफ आंदोलन करेगी। इसके लिए अलग से एक वेबसाइट भी जारी की गई है। वेबसाइट पर प्रदेश स्तर से लेकर विधानसभा स्तर तक आंदोलन से जुड़ी तमाम जानकारियां मिलेंगी।
पूरी खबर यहां पढ़ें...
7. अल्कारेज ने पहली बार विम्बलडन खिताब जीता; मेंस सिंगल्स के फाइनल में जोकोविच को हराया
स्पेन के टेनिस खिलाड़ी कार्लोस अल्कारेज ने विम्बलडन के मेंस सिंगल्स फाइनल में 23 बार के ग्रैंडस्लैम चैंपियन नोवाक जोकोविच को हरा दिया। अल्कारेज ने 5 सेट में 1-6, 7-6, 6-1, 3-6, 6-4 से मैच जीता। उन्होंने पहली बार विम्बलडन और दूसरी बार ग्रैंड स्लैम खिताब जीता है। अल्कारेज ने पिछले साल US ओपन का खिताब जीता था।
ये खबर अहम क्यों है: अल्कारेज ने जोकोविच के 8वीं बार विंबलडन जीतने का सपना चकनाचूर कर दिया। अलकरेज विंबलडन फाइनल में पहुंचने वाले और खिताब जीतने वाले तीसरे स्पेनिश खिलाड़ी हैं। इससे पहले सेंटाना ने 1966 में और राफेल नडाल ने 2008 और 2010 में ​​​​​​​खिताब जीता था। अलकरेज सबसे कम उम्र में विंबलडन का फाइनल खेलने वाले स्पेनिश खिलाड़ी हैं।
पूरी खबर यहां पढ़ें...
कुछ अहम खबरें हेडलाइन में…
अब खबर हटके...
सोनिया और प्रियंका ने हरियाणवी गाने पर डांस किया
राहुल गांधी ने एक वीडियो शेयर किया, जिसमें हरियाणा के सोनीपत से आई कुछ महिलाएं सोनिया गांधी और प्रियंका गांधी के साथ हरियाणवी गाने पर डांस करती दिखीं। करीब 12 मिनट के इस वीडियो के आखिर में डांस की झलक दिखाई गई है। डांस का पूरा वीडियो जल्द ही रिलीज किया जाएगा। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...